澳門總督

澳門總督，係葡屬澳門時期葡萄牙派駐澳門嘅總督，共127任，1616年開始派駐。澳督直接受命於葡萄牙君主或葡萄牙總統，執行葡萄牙喺澳門嘅政策。澳督一職，一般由軍人出任，職位相當於葡萄牙嘅政府部長。1999年澳門主權移交後，澳門總督一職終止，職位大致由澳門特別行政區行政長官取代。

歷史沿革
早喺明朝，葡萄牙人已開始喺澳門進行貿易和同埋起洋樓住。1583年，喺澳門居留嘅葡萄牙人成立澳門議事會進行葡萄牙社區嘅自治管理。但葡萄牙每年要畀明朝同其後嘅滿清政府500兩白銀仗做地租銀。到1616年，卡洛告被任命為澳督，但並冇到任。直至1623年，下一任澳督馬士加路正式到澳門就職。由於原本只負責澳門防務，官邸亦設於喺大炮台。1783年4月4號葡萄牙海事暨海外部部長以葡萄牙女王瑪麗亞一世名義發布《王室制誥》後，議事會逐漸失去大部分權力，而作為葡萄牙國家代表嘅澳門總督嘅權力就不斷擴充膨脹。

喺1842年滿清同英國簽訂《南京條約》割讓香港後，葡萄牙派代表同滿清欽差大臣耆英談判，要求豁免地租銀，並由葡萄牙軍隊駐防澳門半島。1845年11月20號，葡萄牙女王瑪麗亞二世單方面宣布澳門為自由港，除容許外國商船停泊進行貿易活動外，更拒絕向清朝政府繳納地租銀。1846年4月澳督亞馬留上任後，隨即推行一系列殖民統治政策。1846年5月，亞馬留宣布對澳門華籍居民徵收地租、人頭稅同埋不動產稅，將只對葡萄牙居民實行嘅統治權，擴大到華籍居民。其後由1849年開始，亞馬留停止向滿清繳納地租銀。1887年，滿清同葡萄牙簽訂《中葡和好通商條約》，條約列明中國同意葡國「永居、管理澳門」，但未經中國同意葡萄牙永遠冇得將澳門讓與畀他國。直至1999年12月20號，澳葡政府最後一任澳督韋奇立移交管理權，澳門主權移交中華人民共和國並成為中華人民共和國領土一部分。

職權
早期澳督嘅職權主要係軍事權，所以被稱為「兵頭」。其後喺1652年，葡萄牙國王設立海外委員會協助管理海外嘅殖民地，總督嘅權力增加。1783年頒布嘅《王室制誥》，進一步授予地區總督更大權力，澳督從此開始主導地區內嘅政治事務。

根據《澳門組織章程》第二章第二節第廿條所規定，喺政治上總督向葡萄牙共和國總統負責。澳門總督嘅主要三項職權，節錄《澳門組織章程》如下：

代表權
第一章第一節第三條：
共和國嘅主權機關除法院外，喺當地以總督為代表
涉及專屬地區利益嘅事宜，共和國總統得將代表澳門嘅權限授予總督

行政權
第二章第一節第十一條：
喺對內關係上代表當地，但對於特定行為，法律規定由其他實體代表
訂定當地內部安全政策，確保佢嘅執行，並訂立負責執行有關政策嘅實體之組織、運作及紀律
公共秩序喺澳門地區任何地方受嚴重威脅或騷亂影響時，喺徵詢咨詢會意見後，採取必要及適當措施迅速恢復秩序
向共和國議會提出修改或取代本章程嘅建議，並對共和國議會修改佢建議發表意見
行使法律賦予嘅其他權力

部分立法權
第二章第一節第十一條：
頒布法律，簽署法令，並命令公布
提請憲法法院審議立法會發出嘅任何規定有冇違憲或違法
當有需要臨時限制或臨時中止憲法嘅權利，自由及保障時，應先咨詢立法會，並盡可能立即通知共和國總統

重要歷史事件
1616年：葡萄牙開始委任澳督
1623年：澳督馬士加路正式到澳門就職
1654年：布加路出掌第11任澳督，至1664年止，任期長達9年零11個月，係史上在位最長總督
1846年：澳督亞馬留上任，推行一系列殖民統治政策統治澳門華人
1847年：澳督亞馬留拘捕並驅逐中國澳門海關南環關口官員，拍賣關口房屋物業
1849年3月11號：澳督亞馬留率領軍隊襲擊中國喺澳門海關公署，強行關閉海關
1849年8月22號：澳督亞馬留被望廈村民沈志亮等人行刺身亡
1940年6月28號：澳督巴波沙被召回里斯本對澳門當局容許走私及售賣鴉片引致國際聯盟宣布懲處澳門嘅事件負責，隨後被革職，離任後冇幾耐於7月10號病逝
1966年12月3號：澳督嘉樂庇上任後，發生一二三事件
1978年：澳督李安道應南光集團總經理柯正平邀請，喺南中國地方旅行18日，遊覽廣州、上海、南京同桂林。係近30年嚟第一位訪華嘅澳督。
1980年：澳督伊芝迪應北京政府邀請進行訪問。
1981年：澳督高斯達訪問廣東省以及珠海經濟特區
1985年：澳督高斯達應中國對外經濟貿易部邀請訪問北京
1987年2月24日至27日，澳督馬俊賢同夫人應當時嘅廣東省省長葉選平邀請，喺廣州參觀訪問。
1999年12月20日：最後一任澳督韋奇立交還管理權畀中國

歷任澳督一覽